200 ຄົນເສຍຊີວິດ ໃນເຫດລະເບີດ ທີ່ຄອງໂກ (ເບິ່ງວີດີໂອ)
ລາຍງານຂ່າວແຈ້ງວ່າ 200 ຄົນເສຍຊີວິດ ແລະບາດເຈັບອີກ ປະມານ 200 ໃນເຫດລະເບີດຢູ່ສາງເກັບອາວຸດ ໃນສາທາລະນະລັດຄອງໂກ.
ບັນດາເຈົ້າໜ້າທີ່ລັດຖະບານແລະໂຮງໝໍໃນສາທາລະນະລັດຄອງໂກກ່າວວ່າ ການລະ ເບີດຂຶ້ນຫລາຍບັ້ນຕິດຕໍ່ກັນທີ່ສາງເກັບອາວຸດໃນນະຄອນຫລວງ Brazzaville ໄດ້ເຮັດ ໃຫ້ຜູ້ຄົນເສຍຊີວິດໄປປະມານ200 ຄົນແລະໄດ້ຮັບບາດເຈັບຕື່ມອີກປະມານ 200 ຄົນ ທາງການສາທາລະນະລັດຄອງໂກກ່າວວ່າ ສາງເກັບອາວຸດດັ່ງກ່າວ ຊຶ່ງຕັ້ງຢູ່ເລາະແຄມ ຝັ່ງຂອງແມ່ນໍ້າຄອງໂກ ໄດ້ເກີດໄຟໄໝ້ຂຶ້ນໃນເຊົ້າວັນອາທິດວານນີ້ ແລະພາໃຫ້ເກີດ ລະເບີດຂຶ້ນຢ່າງຮ້າຍແຮງທີ່ສຸດ ການລະເບີດໄດ້ທໍາລາຍຫລັງຄາສາງເກັບອາວຸດ ຍຸບລົງຈໍາດິນແລະ ສົ່ງຄວັນດໍາມືດກຸ້ມ ຂຶ້ນສູ່ທ້ອງຟ້າ ແລະເຮັດໃຫ້ພວກຊາວບ້ານໃນຄຸ້ມແຕກຕື່ນ ແລ່ນອອກໄປກາງຖະໜົນ ຫົນທາງສາຍຕ່າງໆ ພວກພະນັກງານຊ່ອຍກູ້ໄພສຸກເສິນໄດ້ຮີບຮ້ອນ ນໍາເອົາພວກທີ່ໄດ້ຮັບບາດເຈັບໄປຍັງ ໂຮງໝໍແຫ່ງຕ່າງໆທີ່ອັດແອ ບ່ອນທີ່ຍາດຕິພີ່ນ້ອງຂອງ ພວກທີ່ໄດ້ຮັບເຄາະຮ້າຍໄປເຕົ້າ ໂຮມກັນຢູ່ເພື່ອຊອກຫາພວກຜົວເມຍ ແລະລູກເຕົ້າຂອງເຂົາເຈົ້າທີ່ຫາຍສາບສູນໄປນັ້ນ ເວລານີ້ຍັງບໍ່ເປັນທີ່ຈະແຈ້ງເທື່ອວ່າ ແມ່ນຫຍັງພາໃຫ້ເກີດໄຟໄໝ້ຂຶ້ນ ແຕ່ພວກເຈົ້າໜ້າທີ່ ກ່າວວ່າ ບໍ່ປາກົດວ່າ ມາຈາກການວາງເພີງໂດຍເຈດຕະນາ ແຮງລະເບີດດັ່ງກ່າວໄດ້ສັ່ນສະເທືອນໄປຮອດນະຄອນຫລວງ Kinshasa ຂອງສາທາລະ ນະລັດປະຊາທິປະໄຕຄອງໂກ ທີ່ຕັ້ງຢູ່ອີກຟາກນຶ່ງຂອງແມ່ນໍ້າຄອງໂກນັ້ນ